Jens Søndergaards Museum
Jens Søndergaards Museum, kunstmuseum i Ferring ved Bovbjerg på Jyllands vestkyst. Museet er en afdeling af Lemvig Museum med en samling af maleren Jens Søndergaards værker i huset tæt ved kystskrænten som Jens Søndergaard erhvervede i 1930, hvor han malede og tegnede i sommerhalvåret. I 1958, året efter hans død, blev det indrettet til museum på grundlag af Søndergaards testamentariske gave til den daværende Vandborg-Ferring Kommune.
Museet rummer en række oliemalerier med motiver fra egnen omkring Ferring og Bovbjerg, deriblandt hovedværket Sankt Hans aften (1955) som på malerens 100-årsdag i 1995 blev motiv på et frimærke. Andre væsentlige værker er Ringridning (1943-54), Ferring Kirke (1955) og flere variationer over en fløjtespillerfigur. Her findes også enkelte tidlige værker som Moder og Barn (1924, Søndergaards hustru og datter) og et portræt - blandt flere - af maleren og vennen Niels Bjerre (ca. 1934).
Samlingen omfatter desuden akvareller og tegninger, ligeledes fra egnen. Uden for museet står tre af kunstnerens cementfigurer: en mand, der skuer ud over havet, samt en kvinde og en pige med front mod byen.

Jens Søndergaards Museums hjemmeside
